โหรทีดีอาร์ไอฟันธงจีดีพีทรุดหนักสุด1%
เหตุการณ์ปิดแยกราชประสงค์ถือเป็นการสร้างความสูญเสียทางเศรษฐกิจอย่างมหาศาล
29 เม.ย. 2553

เหตุการณ์ปิดแยกราชประสงค์ถือเป็นการสร้างความสูญเสียทางเศรษฐกิจอย่างมหาศาล
แม้ว่ารัฐบาลจะออกมาตรการเยียวยาธุรกิจและพนักงานในบริเวณดังกล่าว แต่ดูเหมือนว่าจะไม่พอซับน้ำตาแห่งความสูญเสียครั้งนี้ได้ล่าสุด นิพนธ์ พัวพงศกร ประธานสถาบันวิจัยเพื่อการพัฒนาประเทศไทย (ทีดีอาร์ไอ) ยอมรับว่ากังวลต่อวิกฤตการเมืองที่อาจจะนำไปสู่วิกฤตเศรษฐกิจ 
โดยอาจจะเกิดผลกระทบต่อจีดีพีมากกว่า 0.5-1% ซึ่งจะเริ่มต้นในภาคการเงิน การลงทุน และการค้าอันดับแรก 
“ขณะนี้ภาคการท่องเที่ยวได้รับผลกระทบไปทั้งหมดแล้ว และกำลังจะลุกลามไปสู่ค้าปลีก ค้าส่ง และภาคขนส่งบางส่วน และอาจทำให้เชื่อมโยงไปสู่ประเทศในภูมิภาค” นิพนธ์ ระบุ
อย่างไรก็ตาม ทีดีอาร์ไอจะมีการประเมินผลกระทบในวันที่ 30 พ.ค.นี้อีกครั้ง หลังเหตุการณ์มีความชัดเจนมากขึ้น
ขณะที่ บุญทักษ์ หวังเจริญ ประธาน|เจ้าหน้าที่บริหาร ธนาคารทหารไทย คาดการณ์ว่าอัตราขยายตัวทางเศรษฐกิจปีนี้น่าจะถูกกระทบไม่เกิน 1-1.5% ถ้าความไม่สงบทางการเมืองไม่ยืดเยื้อออกไปนานกว่านี้ รวมถึงไม่เกิดความรุนแรงขึ้นมาอีก 
ทั้งนี้ เพราะเศรษฐกิจโดยรวมยังพอไปได้ การส่งออกเติบโตได้ 40% การนำเข้าขยายตัวได้ 50% จึงคาดว่าจีดีพีปีนี้จะโตได้ 3-4% ขณะที่การขยายสินเชื่อจะเติบโต 1-1.5 เท่าของจีดีพี 
 “ประเทศไทยอยู่ในช่วงของการเรียนรู้ประชาธิปไตย สุดท้ายคนที่เป็นเจ้าของประเทศ คนที่มีสิทธิก็คือประชาชน คนไทยรักสันติ เชื่อว่าเรากำลังพัฒนาไป แต่ไม่ควรละเมิดสิทธิผู้อื่น และยึดสันติวิธี” บุญทักษ์ ระบุ
สำหรับเป้าหมายธนาคารในปีนี้จะลดหนี้|ที่ไม่ก่อให้เกิดรายได้ (เอ็นพีแอล) ลงเหลือเลขหลักเดียว ซึ่งทำได้แล้ว โดยลดเหลือ 9.5% หรือ 4 หมื่นล้านบาท จาก 11.4% โดยขายเอ็นพีแอล 9,355 ล้านบาท ให้กับบริษัทบริหารสินทรัพย์ กรุงเทพพาณิชย์ (บสก.) 
ปัจจุบันมีเอ็นพีแอลบางส่วนที่มีศักยภาพจะกลับมาเป็นหนี้ปกติได้ แต่ยังคงเก็บไว้เป็นเอ็นพีแอลอยู่ เพราะสถานการณ์ยังไม่แน่นอน ส่วนเอ็นพีแอลที่แก้ไขโดยบริหารเอง
ด้านสำนักงานเศรษฐกิจการคลัง (สศค.) วิเคราะห์ว่า ปัญหาการชุมนุมของกลุ่มคนเสื้อแดงจะส่งผลกระทบต่อเศรษฐกิจไทย โดยเฉพาะด้านการท่องเที่ยวในเขตกรุงเทพฯ และปริมณฑล 
โดยการเดินทางมาของนักท่องเที่ยวต่างชาติประมาณ 70% ผ่านสนามบินสุวรรณภูมิ ซึ่งผลกระทบจากการเมืองมีผลที่ชัดเจนขึ้นในเดือน เม.ย. 2553 สะท้อนได้จากจำนวนนักท่องเที่ยวต่างประเทศที่เข้าประเทศไทยในช่วงระหว่างวันที่ 1-26 เม.ย. 2553 หดตัวลงที่ลบ 3.7% ต่อปี 
“จะเป็นสัญญาณของความเสี่ยงที่จะทำให้นักท่องเที่ยวต่างประเทศขาดความเชื่อมั่นด้านความปลอดภัยจากสถานการณ์ความขัดแย้งด้านการเมือง” สศค. ระบุ
อย่างไรก็ตาม สำนักงานคณะกรรมการพัฒนาการเศรษฐกิจและสังคมแห่งชาติ (สศช.) เตรียมประกาศตัวเลขอัตราการขยายตัวทางเศรษฐกิจไตรมาสแรกของปี 2553 ภายในเดือน พ.ค.นี้ คาดว่าจีดีพีจะอยู่ที่ 8-9% ตามที่นักวิเคราะห์จากหลายสำนักคาดการณ์ไว้ เนื่องจากในช่วงไตรมาสแรกถือเป็นช่วงที่ภาวะเศรษฐกิจฟื้นตัวอย่างเห็นได้ชัดจากการส่งออกและการลงทุน รวมถึงการท่องเที่ยวที่ดีที่สุดในรอบหลายปีที่ผ่านมา